SA vandag ook beurtkragvryArgieffoto (Foto: Mujahid Safodien/AFP) Beurtkrag is Maandag opgeskort nadat Eskom ŉ “aansienlik laer as verwagte vraag na elektrisiteit” ervaar. Dit is maar die tweede dag vanjaar wat Suid-Afrikaners vir ŉ paar uur beurtkragvry is, maar burgers is skepties oor waarom dit nou skielik die geval is. Die kragvoorsiener het Maandagoggend in ŉ kort aankondiging gesê daar sal geen beurtkrag vanaf 11:00 wees nie. Beurtkrag is ook voorlopig vir Dinsdag, wat Menseregtedag is, opgeskort, maar fase 2 sal om 16:00 dieselfde dag weer van krag wees. Terwyl talle Suid-Afrikaners juig oor ŉ paar beurtkragvrye ure, is daar oënskynlik ook skeptisisme oor Eskom se skielike ommeswaai. “Ons weet hoe julle deesdae werk. Teen Vrydag is ons op fase 5-beurtkrag gevolg deur fase 6 ‘tot verdere kennisgewing’,” skryf een persoon met die skuilnaam @the_PopeSA op Twitter. “Ek hoop jy [Eskom] maak net so goeie vordering in die instandhoudingsdepartement,” skryf @Leseho_M. Ander sosialemediagebruikers gaan selfs so ver as om die beurtkragverligting toe te skryf aan Julius Malema se landwye betoging wat vandag plaasvind, onder meer omdat verskeie sakeondernemings hul deure as voorsorgmaatreël gesluit het. “Maar as bedrywighede soos normaal voortgaan [soos die polisie beweer], wat verminder dan die vraag na elektrisiteit?” skryf die Twittergebruiker @GantshoLarry. “Lyk my die #NationalShutdown is die antwoord,” skryf @mbitakulu. Talle Suid-Afrikaners het ook oudergewoonte die gek geskeer met die situasie. Die Twittergebruiker @Kwaiza1 sê die nuwe verwikkelinge gaan net weer haar slaappatroon omvergooi. “Ek is nie gewoond daaraan om soveel elektrisiteit te hê nie.” “Hou op met ons speel man, jy kan maar die beurtkrag terugbring,” skryf @zwidenyapT. Die kragvoorsiener het verlede week gesê daar is die afgelope tyd goeie verwikkelinge aan sy kant, wat die voorsiening van elektrisiteit vergemaklik. Eskom het onder meer aangekondig dat die graderingsagentskap S&P Global die kragvoorsiener se kredietmonitering op positief geplaas het, en dat ses van sy steenkoolaangedrewe kragstasies nou op 70% van hul kapasiteit bedryf word.